作者:白居易
標題:馬上作
內容:處世非不遇，榮身頗有餘。勳為上柱國，爵乃朝大夫。自問有何才，兩入承明廬。又問有何政，再駕朱輪車。矧予東山人，自惟樸且疏。彈琴複有酒，且慕嵇阮徒。暗被鄉裡薦，誤上賢能書。一列朝士籍，遂為世網拘。高有罾繳憂，下有陷阱虞。每覺宇宙窄，未嘗心體舒。蹉跎二十年，頷下生白須。何言左遷去，尚獲專城居。杭州五千裡，往若投淵魚。雖未脫簪組，且來泛江湖。吳中多詩人，亦不少酒酤。高聲詠篇什，大笑飛杯盂。五十未全老，尚可且歡娛。用茲送日月，君以為何如。秋風起江上，白日落路隅。回首語五馬，去矣勿踟躕。